
A motiváció és identitás vizsgálata több nézőpontból: Esettanulmány angol és német szakos tanárjelöltekről

Kulcsszavak: motiváció, idegen nyelvi motivációs én-rendszer, identitás, idegen nyelv
Ez az esettanulmány egy keresztmetszeti elemzést nyújt két angol és két német tanár szakos hallgató motivációs dimenzióiról és identitásáról több nézőpontból vizsgálva.
A kvalitatív kutatási hagyományba ágyazott tanulmány négy résztvevő bevonásával készült, a félig strukturált interjú módszerét alkalmazva. Az adatok kódolását követően kvalitatív tartalomelemzést végeztem, hogy azonosítsam a kutatási kérdésekre választ adó mintázatokat, valamint egyedi válaszokat.
Az eredmények három ismétlődő mintázatra világítottak rá. Egyrészt, az eredmények kimutatták, hogy a résztvevők angol és német nyelvtanulási és tanítási motivációja jelentősen különbözött egymástól. Másrészt, egy másik mintázat megmutatta, hogy a résztvevők önreflektív gyakorlatai hiányosak, és a résztvevők csak korlátozottan reflektáltak az aktuális és ideális énjük közötti különbségekre. Harmadrészt az eredmények megerősítették a motiváció és az identitás közötti erős kapcsolatot. Egy további mintázat is megjelent az ideális tanári énjükkel kapcsolatban, amely a tanulóközpontúságra összpontosított.



